Gabriela Matečná

Ing. Gabriela Matečná rod. Baranová (* 28. november 1964, Poprad) je slovenská agronómka a manažérka. Od 23. marca 2016 do 20. marca 2020 bola ministerka pôdohospodárstva a rozvoja vidieka Slovenskej republiky. V septembri 2017 bola krátko poverená riadením ministerstva školstva.
Životopis.
Roku 1962 vyštudovala fytotechniku na Agronomickej fakulte Vysokej školy poľnohospodárskej v Nitre. Pracovala vo Výskumnom ústave agroekológie v Michalovciach a ako poradkyňa v agroekológii. Je vydatá a s manželom majú jednu dcéru.
Slovenský pozemkový fond.
V roku 2008 pracovala v Slovenskom pozemkovom fonde ako vedúca odboru prevodu a prenájmu. Od marca pracovala v pozícii vedúcej referátu tvorby cien a verifikácie. V apríli 2012 bola ako nominantka strany SMER-SD vymenovaná za generálnu riaditeľku Slovenského pozemkového fondu.
Ministerka pôdohospodárstva a rozvoja vidieka.
Gabriela Matečná bola do funkcie ministerky pôdohospodárstva a rozvoja vidieka menovaná 23. marca 2016 ako nominantka SNS.
Vláda Petra Pellegriniho, vrátane Gabriely Matečnej, podala po februárových voľbách20. marca 2020 demisiu .
Poverená ministerka školstva.
Po demisii Petra Plavčana (nominant SNS) z funkcie poveril prezident Gabrielu Matečnú dočasným výkonom funkcie ministerky školstva od 1. septembra 2017. Vykonávala tak dve ministerské funkcie súčasne. Dňa 11. septembra bola verejnosti predstavená jej nástupkyňa Martina Lubyová, ktorá bola na post ministerky školstva vymenovaná 13. septembra 2017.
9. júna 2018 sa na XXV. sneme SNS v Prešove stala členkou strany.
Štátna tajomníčka na ministerstve životného prostredia.
Roku 2023 v predčasných parlamentných voľbách získala 4 239 hlasov. Vo februári 2024 sa stala treťou štátnou tajomníčkou na Ministerstve životného prostredia SR. Na starosti má predovšetkým bilaterálnu spoluprácu a agendu zahraničných vzťahov rezortu.
Kritika.
Zámeny pozemkov.
Ako generálna riaditeľka Slovenského pozemkového fondu podpísala Gabriela Matečná s námestníkom Róbertom Polonim (obaja nominanti strany SMER-SD) 22 zmlúv, prostredníctvom ktorých fond vydal 65 hektárov lukratívnych pozemkov v katastri obce Ivanka pri Dunaji neďaleko bratislavského letiska podnikateľovi Petrovi Sýkorovi, bývalému susedovi premiéra Roberta Fica. O vrátenie pôdy pôvodne žiadali štyria reštituenti, ktorým bol po vojne zhabaný pozemok v Bernolákove. Keďže fond adekvátnym pozemkom v Bernolákove nedisponoval, ponúkal im ako náhradu 1,3 hektára pôdy za Galantou alebo 1 200 eur každému, čo pre nízku hodnotu neakceptovali. Následne ich kontaktoval Sýkorov partner Peter Grécky s ponukou na odkúpenie ich reštitučného nároku za viac než dvojnásobok hodnoty, ktorú im ponúkal SPF, s čím reštituenti súhlasili. Grécky následne navrhol SPF ako náhradu na vydanie iné, lukratívnejšie pozemky pri letisku, čo fond podpisom Matečnej a Poloniho odsúhlasil. Schéma je tak podobná kauze Veľký Slavkov, pre ktorú sa v roku 2007 takmer rozpadla vládna koalícia, zložená zo strán SMER-SD, ĽS-HZDS a SNS a pre ktorú prišiel o kreslo minister pôdohospodárstva Miroslav Jureňa z ĽS-HZDS.
Prideľovanie dotácií.
Prideľovanie poľnohospodárskych dotácií kritizovali nielen farmári ale v roku 2018 aj Generálny prokurátor Jaromír Čižnár. Úrad špeciálnej prokuratúry podal v auguste 2021 v kauze Dobytkár obžalobu na osem fyzických osôb a päť právnických osôb. Podľa obžaloby mali páchať trestnú činnosť súvisiacu s vybavovaním žiadostí o nenávratný finančný príspevok z Pôdohospodárskej platobnej agentúry (PPA), ktorý spadal pod ministerstvo pôdohospodárstva. Gabriela Matečná aj predseda SNS Danko vypovedali na pojednávaní na pracovisku Špecializovaného trestného súdu (ŠTS) v Banskej Bystrici v apríli 2023. Danko nazval tvrdenia kajúcnika v tejto kauze Mareka Kodadu o súvislosti kauzy s financovaním strany SNS za urážku, ktorá nebola dokázaná. Matečná ako bývalá ministerka pôdohospodárstva potvrdila, že s tromi obvinenými sa osobne pozná a že s Martinovi Kvietikovi sa stretávala aj v jeho hoteli Albrecht v Bratislave. Juraja Kožucha, ktorý v čase jej pôsobenia ma ministerstve pôdohospodárstva viedol PPA si osobne vybrala. „S jeho prácou som bola vždy nadmieru spokojná, stretávali sme sa na týždennej báze,“ uviedla Matečná (Juraj Kožuch bol obvinený v apríli 2020 a vo väzbe strávil takmer desať mesiacov).